Twee van ‘stroopsindikaat’ vasgetrekFoto: SAPD Twee lede van ŉ vermeende renosterstroopsindikaat is Saterdag in die Hoedspruit-gebied in Limpopo in hegtenis geneem. Kol. Moatshe Ngoepe, woordvoerder van die polisie, sê die polisie se taktiese reaksie-span het in samewerking met die renostertaakspan ŉ geheime operasie beplan om die verdagtes vas te trek nadat inligting van die publiek ontvang is. Volgens die inligting het die verdagtes op ŉ plaas in die Hoedspruit-gebied weggekruip. Die beamptes het op die wenk gereageer en op ŉ Polo Vivo met vier insittendes afgekom. “Toe polisiebeamptes die verdagtes konfronteer, het twee van hulle uit die motor gespring en gehardloop na ŉ Toyota Hilux wat vermoedelik die verdagtes se tweede wegkommotor was. Hulle het weggejaag en hul twee makkers in die Vivo agtergelaat,” sê Ngoepe. Beamptes het die verdagtes in die Vivo in hegtenis geneem, terwyl ander beamptes die Hilux agternagesit het. Die Hilux is verlate langs die R537 gevind waar dit omgeslaan het, maar daar was niemand in die voertuig nie. “Daar is tydens die operasie beslag gelê op die twee voertuie, ŉ geweer met ŉ knaldemper, ŉ verkyker, nege patrone, drie messe, drie selfone, sakke, werkoorpakke en ŉ messlyper. Die oorsprong van die voertuie sal deur die polisie se ondersoek bepaal word,” sê Ngoepe. Die twee verdagtes, onderskeidelik 30 en 37 jaar oud, sal binnekort in die Hoedspruit-landdroshof verskyn.